## Pravilnik o načinu vođenja očevidnika o obavljenim inspekcijskim nadzorima i poduzetim mjerama inspektora Državnog inspektorata

### NN 38/2000 (7.4.2000.), Pravilnik o načinu vođenja očevidnika o obavljenim inspekcijskim nadzorima i poduzetim mjerama inspektora Državnog inspektorata

# DRŽAVNI INSPEKTORAT

**865**

Na temelju članka 56. stavak 2. Zakona o Državnom
inspektoratu (»Narodne novine«, br. 76/99) glavni inspektor
Državnog inspektorata donosi

## PRAVILNIK

### O NAČINU VOĐENJA OČEVIDNIKA O OBAVLJENIM INSPEKCIJSKIM NADZORIMA I PODUZETIM MJERAMA INSPEKTORA DRŽAVNOG INSPEKTORATA

Članak 1.

Ovim Pravilnikom propisuje se sadržaj, oblik i način
vođenja očevidnika o obavljenim inspekcijskim nadzorima
i poduzetim mjerama koje su obavili, odnosno poduzeli inspektori
Državnog inspektorata.

Gospodarski inspektori dužni su voditi:

1. Očevidnik gospodarskog inspektora (obrazac OGI)

2. Očevidnik o obavljenom nadzoru kakvoće proizvoda
iz uvoza i domaćih proizvoda (obrazac OGI-KP.)

Inspektori rada dužni su voditi:

1. Očevidnik inspektora rada za radne odnose (obrazac OIRR)

2. Očevidnik inspektora rada za zaštitu na radu (obrazac
OIRZ)

Inspektori posuda pod tlakom dužni su voditi Očevidnik
inspektora posuda pod tlakom (obrazac OIPPT).

Rudarski inspektori dužni su voditi Očevidnik rudarskog
inspektora (obrazac ORI.)

Elektroenergetski inspektori dužni su voditi Očevidnik
elektroenergetskog inspektora (obrazac OEI).

Obrasci OGI, OGI-KP, OIRR, OIRZ, OIPPT, ORI i OEI tiskani su uz
ovaj Pravilnik i čine njegov sastavni dio.

Članak 2.

Obrasci iz članka 1. ovoga Pravilnika mogu se voditi i
na računalu.

Način unošenja podataka u računalo mora u svakom
trenutku osigurati naknadni sumarni prikaz svih podataka koji
se mogu zbrajati.

Svi podaci što se unose u računalo moraju imati svoju
sigurnosnu kopiju pohranjenu na odgovarajućem magnetskom
mediju (pričuvna kopija).

Pričuvna kopija stvara se najmanje jednom mjesečno
za nove podatke.

Članak 3.

Očevidnike iz članka 1. ovoga Pravilnika dužan
je voditi svaki inspektor koji obavlja inspekcijski nadzor sukladno
svom djelokrugu rada.

Inspekcijskim nadzorom smatra se svaki pregled kojeg je inspektor
obavio nad objektom podvrgnutom njegovom nadzoru o čemu
je sastavljen zapisnik. Ako je istim pregledom obavljen nadzor
nad primjenom propisa od strane više vrsta inspektora Državnog
inspektorata, svaki od tih inspektora pregled upisuje u svoj očevidnik.

Podaci u propisane obrasce upisuju se odmah ili najkasnije u roku
3 dana od dana sastavljanja zapisnika o obavljenom inspekcijskom
nadzoru i nastale promjene koja podliježe upisu.

Ako se u pojedinim obrascima traži upisivanje naziva propisa
koji su bili predmet inspekcijskog nadzora, upisuju se skraćenice
tih propisa koje se određuje prema početnim slovima
iz naziva propisa.

Članak 4.

Način upisivanja podataka u pojedine rubrike i stupce obrasca
OGI:

1. *red. broj:* daje se svakom inspekcijskom nadzoru obavljenom
po službenoj dužnosti ili provedenom postupku po zapisniku
ili prijavi građana ili drugog tijela državne uprave
(MUP, druga inspekcija i sl.);

2. *naziv i adresa objekta:* upisuje se naziv objekta koji
je bio predmet nadzora. Za fizičke osobe za koje se utvrdi
da obavljaju djelatnosti bez pravnog osnova upisuje se ime i prezime
i adresa stanovanja;

3. *naziv djelatnosti:* upisuje se šifra i naziv djelatnosti.

4. *osnovni broj spisa:* upisuje se klasifikacijska oznaka
spisa;

5. *datum nadzora:* upisuje se datum završene kontrole
iz zapisnika ili druge isprave o obavljenom nadzoru;

6. *predmet nadzora:* pobliže se upisuje što je
bio predmet nadzora, (npr. potpuna kontrola ili djelomična
kontrola, kontrola cijena i kakvoće svježeg mesa, kontrola
nedopuštene trgovine i sl.);

7. *nadzorom je obavljena kontrola primjene propisa:*

a) u stupcima 7., 9., 11., 13., 15., 17., 19., 21., 23., 25. i
27. pod »broj« upisuje se broj propisa koji je bio predmet
kontrole po područjima nadzora. Npr. ako je u prodavaonici
kontrolom obuhvaćena primjena Zakona o trgovini, Pravilnika
o obliku i načinu vođenja trgovačke knjige,
Zakona o iznimnim mjerama kontrole cijena, Zakona o normizaciji,
pet različitih pravilnika o kakvoći proizvoda, Zakona
o mjeriteljskoj djelatnosti (ispravnost mjerila) upisuje se u
stupac 7. broj 2, stupac 9. broj 1, u stupac 11. broj 6 i u stupac
27. broj 1;

b) stupac 8., 10., 12., 14., 16., 18., 20., 22., 24., 26. i 28.
pod »propis« upisuju se samo temeljni zakoni čija
je primjena nadzirana u obavljenom nadzoru bez obzira na veći
broj njegovih pod- zakonskih propisa koji su bili predmet nadzora,
odnosno upisuje se skraćenice tih zakona prema početnim
slovima iz naziva zakona, odnosno propisa. Tako npr. iz primjera
pod a) u stupac 8. upisuje se ZOT, u kolonu 10. ZOIMKC, u kolonu
12. ZON i u kolonu 28. ZOMD;

8. *upravno rješenje:* u stupce 29. i 30. upisuje se
datum donošenja rješenja, članak i propis temeljem
kojeg je donesena upravna mjera (npr. 15. 6. 1995., članak
75. Zakona o obrtu, odnosno 75. ZOO prema skraćenici);

9. *izvršni postupak:* u stupce 31., 32. i 33. upisuje
se datum kontrole izvršenja rješenja iz zapisnika o
kontroli izvršenja rješenja, datum zaključka
o dozvoli izvršenja rješenja i datum kada je izvršeno
rješenje;

10. *žalbeni postupak:* u stupac 34. upisuje se datum
zaprimljene žalbe; u stupac 35. navodi se članak ZUP-a
po kojem je žalba riješena u prvostupanjskom postupku;
u stupac 36. navodi se datum dostave žalbe Povjerenstvu za
žalbe Državnog inspektorata;

11. *II. stupanjski postupak:* u stupac 37. navodi se datum
rješenja drugostupanjskog tijela i u kolonu 38. odluka toga
tijela (npr. žalba odbačena ili odbijena ili poništeno
rješenje i dr.);

12. *upravni spor:* u stupac 39. upisuje se datum kada je
tužba podignuta, a u stupac 40. ishod sudske odluke;

Poduzete mjere:

13. *prekršajni postupak i rješidba prekršajnog
suda:* u stupac 41. upisuje se datum podnošenja zahtjeva;
u stupac 42. broj utvrđenih prekršaja obuhvaćenih
zahtjevom; u stupac 43. propis (skraćenica propisa) i članak
povreda koje su utvrđene i u stupce 44. i 45. datum i ishod
prekršajnog postupka;

14. *rješenje po članku 109. ZP-a:* u stupce
46. i 47. upisuje se broj i datum rješenja i iznos kazne.
Ako je po prigovoru rješenje stavljeno izvan snage u stupac
47. naznačuje se »stavljeno izvan snage«;

15. *ustup prekršajnom sudu:* u stupac 48. upisuje se
datum ustupa predmeta prekršajnom sudu;

16. *kazna na mjestu događaja;* u stupac 49. upisuje
se broj naplaćenih kazni na licu mjesta s tim da se naplaćena
kazna za jedan prekršaj za koji odgovara pravna i odgovorna
osoba smatra jednom kaznom; u stupac 50. upisuje se propis (skraćenica)
i članak na temelju kojeg je naplaćena kazna, a u
kolonu 51. upisuje se ukupan iznos naplaćenih kazni.

17. *privredni prijestup i kazneno djelo:* u stupce 52. do
56. podaci se upisuju analogno podacima kolona prekršajnog
postupka;

18. *imovinska korist:* u stupac 57. upisuje se iznos predložene
i oduzete imovinske koristi u obliku razlomka;

19. *proizvodi stavljeni izvan prometa:* u stupac 58. upisuje
se novčani iznos robe stavljen izvan prometa;

20. *privremeno oduzeta roba:* u stupac 59. upisuje se u
vidu razlomka novčani iznos privremeno oduzete robe i novčani
iznos oduzete robe po nadležnom sudskom tijelu;

21. *uzeti uzorci za analizu:* u stupce 60. do 65. upisuje
se datum, broj i vrsta uzetih uzoraka te ishod postupka ispitivanja.

Članak 5.

Način upisivanja podataka u pojedine rubrike i stupce obrasca
OIRR:

1. *Naziv i adresa objekta - stupac 2:* upisati tvrtku i
sjedište poslodavca, kao i točan naziv i adresu organizacijske
cjeline u kojoj je obavljen nadzor i naziv djelatnosti (primjerice:
»Betex« d.o.o., Zagreb, trgovina mješovite robe,
Zagreb, Ilica 5, ili »Lovački rog« d.d., Zagreb,
Caffe bar »Tina«, Zagreb, Ilica 25, ugostiteljstvo),

2. *Nadzor po podnesku* - stupac 6: upisati podatak o podnositelju
koji je inicirao ili zahtijevao nadzor (primjerice: zaposlenik,
zaposleničko vijeće, sindikat, udruga poslodavaca,
financijska policija i sl.), a po mogućnosti navesti i na
koju okolnost je nadzor obavljen (primjerice: najniža plaća,
preraspodjela, radna knjižica i sl. ili navesti odgovarajuće
čl. propisa),

3. *Ostali nadzori - stupac 7:* upisati sve ostale nadzore
koje inspektor obavlja samoinicijativno ili po nalogu pretpostavljenih
(staviti oznaku »x«), a ako je u tim nadzorima obavljen
i nadzor ilegalnog zapošljavanja (i rad stranaca) i nadzor
isplate najniže plaće, ispod oznake »x« potrebno
je navesti »ilegalno zapošljavanje«, »najniža
plaća«,

4. *Ukupan broj zaposlenika - stupac 9:* upisati ukupan broj
zaposlenika kod poslodavca, odnosno ukupan broj zaposlenika u
organizacijskoj cjelini poslodavca u kojoj je obavljen nadzor
ilegalnog zapošljavanja (stupac broj 2),

5. *Broj zaposlenika koji nisu, a trebali su biti prijavljeni
HZMO i HZZO - stupac 11:* upisati broj zaposlenika koji nisu,
a trebali su biti prijavljeni nadležnim tijelima osiguranja
(ili su prijavljeni samo jednom od njih) uključivo i strance
koji su također trebali biti prijavljeni tim tijelima (ako
je utvrđeno obilježje djela iz čl. 71. ZDI, dakle
ne i strance koje sukladno vrijedećim međunarodnim ugovorima
- konvencijama nije obveza prijavljivati),

6. *Broj stranaca koji rade bez radne dozvole - stupac 12:*
upisati sve strance za koje je utvrđeno da rade u Republici
Hrvatskoj bez radne dozvole pa i one koji nisu evidentirani u
stupcu broj 11,

7. *Kontrola primjene propisa - stupac 13 do 18:* upisuje
se analogno točki 7. članka 4. ovoga Pravilnika,

8. *Poduzete mjere - stupci 19 do 48:* upisuje se analogno
točkama 8. do 20. članka 4. ovoga Pravilnika.

Članak 6.

Način upisivanja podataka u pojedine rubrike i stupce obrasca
OIRZ:

1. *Naziv i adresa objekta - stupac 2:* upisati nazive poslodavaca
i lokacija kod kojih su obavljeni pojedini inspekcijski nadzori.
Kada se radi o poslovima pregleda procjena opasnosti upisat će
se nazivi poslodavaca za koje je izrađena procjena i nazivi
trgovačkih društava za poslove zaštite na radu
koji su izradili procjenu. Kod obavljanja poslova pregleda projektne
dokumentacije upisati naziv objekta namijenjenog za rad i njegova
lokacija.

2. *Šifra djelatnosti poslodavca i broj zaposlenika kod
poslodavca - stupac 4:* upisati **šifre djelatnosti,**
sukladno Odluci o Nacionalnoj klasifikaciji djelatnosti (NN, br.
6/95). Isto nije potrebno upisati kod obavljanja poslova pregleda
procjena opasnosti, pregleda projektne dokumentacije te kod sudjelovanja
u tehničkim pregledima izgrađenih objekata.

3. *U stupce 4 do 13 (osim stupca 6):* upisati analogno točkama
4. do 7. članka 4. ovoga Pravilnika.

4. *Utrošeno dana - stupac 6:* u broj utrošenih
dana uračunati i utrošeno vrijeme na pripremu inspekcijskih
akata (rješenja, zahtjevi i sl.) koji se odnose na taj predmet
(subjekt) nadzora (primjerice 1, 5, 2 itd.).

5. *Rješenja - stupci 14 do 20:* potrebno je upisivati
broj donijetih rješenja/broj naloga u rješenjima.

6. *U stupce 21 do 48:*  upisuje se analogno točkama
8. do 20. članka 4. ovoga Pravilnika.

Članak 7.

Obrasci OIPPT, ORI i OEI popunjavaju se analogno uputama o popunjavanju
obrasca OGI iz članka 4. ovoga Pravilnika.

Članak 8.

O poslovima van inspekcijskog nadzora može se ustrojiti zasebna
evidencija iz koje će biti vidljiva i ostala aktivnost inspektora
Državnog inspektorata (komisijski pregledi, poslovi vještačenja,
referentski poslovi i sl.).

Članak 9.

Podaci sadržani u obrascima OGI, OGI-KP, OIRR, OIRZ, OIPPT,
ORI i OEI obvezno se koriste prilikom sastavljanja mjesečnih,
kvartalnih, godišnjih i drugih izvješća o radu
Državnog inspektorata.

Članak 10.

Stupanjem na snagu ovog Pravilnika prestaje važiti:

1. Naputak o načinu vođenja očevidnika objekata
pod nadzorom i očevidnika o obavljenim pregledima i poduzetim
mjerama tržišne inspekcije (»Narodne novine«
br. 49/95),

2. Naputak o obrascu, sadržaju i načinu vođenja
očevidnika objekata koje nadzire turistička inspekcija
te očevidnika inspekcijskih nadzora i poduzetih mjera turističkog
inspektora (»Narodne novine«, br. 17/96),

3. Uputstvo o načinu vođenja evidencije o inspekcijskim
pregledima koje obavljaju šumarski inspektori, inspektori
za zaštitu bilja u šumarstvu i lovni inspektori (»Narodne
novine« br. 1/80) u dijelu koji se odnosi na šumarske
i lovne inspektore,

4. Pravilnik o sadržaju i načinu vođenja evidencije
i podacima koje mogu sadržavati izvještaji inspekcije
rada (»Narodne novine« br. 13/84 - veza čl.
30. Zakona o inspekciji rada).

Članak 11.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 023-01/00-01/81
Urbroj: 556-01-00-01
Zagreb, 29. ožujka 2000.

Glavni inspektor
**Branko Jordanić,** v. r.

![](dodatni/374804.gif)

![](dodatni/374805.gif)

![](dodatni/374806.gif)

![](dodatni/374807.gif)

![](dodatni/374808.gif)

![](dodatni/374809.gif)

![](dodatni/374810.gif)

Pravilnik, NN 38/2000-865